L’Ajuntament de Sagunt trasllada a la Conselleria de Medi Ambient, Infraestructures i Territori la necessitat de millorar el nou servici de transport interurbà
21 de maig 2025

![](/media/cl0jbtxg/img_1406_c.jpg?width=850&height=566.6666666666666)

L’Ajuntament de Sagunt ha traslladat a la Conselleria de Medi Ambient, Infraestructures i Territori la necessitat de resoldre les incidències que estan produint-se en el nou servici d’autobús interurbà, en funcionament des del passat divendres, 16 de maig.

En el marc de l’acte de presentació del Corredor València Nord –celebrat hui a Sagunt i amb la presència del conseller de l’àrea Vicente Martínez Mus– l’alcalde del municipi ha expressat que els primers dies del servici “estan marcats per algunes deficiències que han de resoldre’s a la major brevetat”. Per això, segons el primer edil, “és una bona notícia l’arribada d’aquest contracte, que millora el servici i augmenta les freqüències, però encara queden qüestions a les que donar solució”.

![](/media/oosnl04o/img_1452_c.jpg?width=850&height=566.6666666666666)

“Per al nostre municipi la posada en marxa de les noves línies d’autobús interurbà té una especial importància. Cal tindre en compte que el nucli del Port de Sagunt, amb 45.000 habitants, no té cap altre transport públic a València si no és l’autobús”, ha explicat Moreno. Malgrat que, des de l’Ajuntament, s’ha valorat positivament “la millora de la connexió amb Almardà i Corint i el campus de Burjassot”, així com l'augment de freqüències des del Port de Sagunt, s’ha traslladat a la Generalitat que “el contracte encara no està donant el servei de qualitat que necessita el nostre bus interurbà”.

En eixe sentit, des del consistori s’ha fet arribar a la Conselleria -en particular, a través de l’Autoritat de Transport Metropolità de València (ATMV)- un informe de les incidències que s’han detectat en esta primera setmana de servici. “Agraïm la seua predisposició, ja que algunes de les qüestions que hem comunicat ja s’estan corregint, fet que demostra una bona voluntat per millorar el servei”, ha afirmat Moreno. És el cas, per exemple, del servici València-el Port de Sagunt en la franja de les 15.05 hores, “on s’havia detectat una important massificació i l’ATMV ens ha confirmat que, des de hui, ja hi haurà un reforç”.

![](/media/odjno4mn/img_1295_c.jpg?width=850&height=566.6666666666666)

“Des de l’Ajuntament de Sagunt estem totalment compromesos amb un servei de transport públic interurbà de qualitat, que done resposta a les necessitats de la ciutadania”, ha asseverat Moreno. Així, “des de la màxima lleialtat institucional”, el consistori continuarà “detectant totes les qüestions que calga millorar i remetent-les a la Conselleria, perquè puguen solucionar-se”.

![](/media/isbphpsy/img_1319_c.jpg?width=850&height=566.6666666666666)

*   [](http://www.facebook.com/sharer.php?u=https://aytosagunto.es/va/actualitat/2025-05-21-l-ajuntament-de-sagunt-trasllada-a-la-conselleria-de-medi-ambient-infraestructures-i-territori-la-necessitat-de-millorar-el-nou-servici-de-transport-interurba/ "Facebook")
*   [](http://twitter.com/share?url=https://aytosagunto.es/va/actualitat/2025-05-21-l-ajuntament-de-sagunt-trasllada-a-la-conselleria-de-medi-ambient-infraestructures-i-territori-la-necessitat-de-millorar-el-nou-servici-de-transport-interurba/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2025-05-21-l-ajuntament-de-sagunt-trasllada-a-la-conselleria-de-medi-ambient-infraestructures-i-territori-la-necessitat-de-millorar-el-nou-servici-de-transport-interurba/ "Linked In")
*   [](mailto:?body=https://aytosagunto.es/va/actualitat/2025-05-21-l-ajuntament-de-sagunt-trasllada-a-la-conselleria-de-medi-ambient-infraestructures-i-territori-la-necessitat-de-millorar-el-nou-servici-de-transport-interurba/)